《平江寻吴恭叔不获》
宋代·赵蕃

皋桥在何许，往者郊送翱。我行姑苏城，半日空周遭。

惟君昔我契，义不减同袍。珠林一杯酒，明朝隔江涛。

年来尺书绝，目断飞鸿高。我今换一官，五溪当不毛。

君行官王都，杂遝从英髦。城中十万户，历问无乃劳。

兹焉失一见，使我心忉忉。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。